**Hortobágy Község Önkormányzatának 6. sz. napirend**

**Polgármesterétől**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**E L Ő T E R J E S Z T É S**

(a képviselő-testület 2023. április 25-i rendes, nyilvános ülésére**)**

**Tárgy:** Kátyúzásra alkalmas hideg aszfalt vásárlása

*Tisztelt Képviselő-testület!*

Évek óta komoly probléma - Hortobágy Község Önkormányzatának tulajdonában és kezelésében lévő - Borsósi út (34 hrsz., 117/8 hrsz.) aszfaltrétegének nagymértékű károsodása. Az aszfalt öregedése, illetve a több tonnás teherautók és nyerges vontatók ezen az útszakaszon történő közlekedése miatt, a károsodás már olyan mértékű, hogy kiemelten fontos az út felületének javításával foglalkozni.

Jelenleg nincs tudomásunk útfelújítási pályázatról, amelyben tartósan kezelni lehetne a Borsósi út problémáját, ugyanakkor nagyon fontos a megoldás, vagy a probléma enyhítése. Ebből kifolyólag próbáltuk megkeresni a legoptimálisabb munkafolyamatot, anyaghasználatot, amely a szűkös 2023. évi költségvetés mellett is, rövidtávon megoldhatja az út kátyúinak eltüntetését.

Felmérésünk szerint a Borsósi út 1,5 km-es szakaszán jelenleg kb. 254 m2-nyi különböző méretű és mélységű kátyú található.

Útjavítással foglalkozó cég bevonásával ezeknek a lyukaknak az eltüntetése 4-5 millió forintba kerülne, amely összeg az idei költségvetésünkben nem áll rendelkezésre. Továbbá a 2023. évi pályázati önkormányzati útfelújítások megvalósítása miatt, közbeszerzés köteles tevékenységnek minősülne a Borsósi út külső szolgáltatóval történő kátyúzása, így közbeszerzéshez kapcsolódó díjak is jelentkeznének.

A legolcsóbb megoldás, ha az önkormányzatunk saját erőből a fizikai dolgozóival (két fő állandó fizikai dolgozó) javítja ki a kátyúkat.

Korlátozott a humánerőforrás kapacitásunk miatt, a kátyúzó anyag megválasztásánál fontos szempont, hogy a leszállításától számítva viszonylag sokáig bedolgozható legyen az anyag. Ez a tényező kizárja a transzport beton és a meleg aszfalt használatát.

A beton ellen szól az is, hogy a meglévő aszfalt hő hatására folyamatosan alakul, míg a kibetonozott kátyú egy szilárd, alakváltozásra kevésbé fogékony anyag. Egy aszfaltút betonnal történő kátyúzásánál a beton és aszfalt között kialakult résbe beszivárog a víz és fagyás esetén kimozdítja a lyuktömő anyagot, melyet a közlekedő nagyobb járművek kimozgatnak.

A piacon fellelhető, hosszú felhasználási idővel rendelkező anyag, amely az aszfalt burkolatú utak kátyúzására alkalmas lehet, az a hideg aszfalt.

Az anyag gyártásával foglalkozó cég, hat hónapos felhasználási időt jelöl meg hideg aszfalt termékénél, feltéve, ha közvetlen napfény és eső nem éri az anyagot.

254 m2-nyi kátyú eltüntetéséhez 15 cm-es átlagos kátyú mélységgel számolva 75 t (három teherautónyi) hideg aszfaltra lenne szükségünk. Viszont aszfaltozásban egyik saját dolgozónknak nincs semmilyen tapasztalata, így először 25 t hideg aszfaltot vásárolnánk, amellyel valószínűleg a lyukak 1/3-át betömhetnénk.

Hideg aszfalt beszerzésre az anyag Hortobágyra történő szállítását is tartalmazó három árajánlatot kértünk be az alábbi társaságoktól:

1. **Master Beton Kft. (7754 Bóly, Ipari park III. utca 10.)**
2. **Út és Mélyépítő Kft. (7691 Pécs, Szövetkezet utca 98/1.)**
3. **KÉSZ Közúti Építő és Szolgáltató Kft. (7140 Bátaszék, Bonyhádi utca 28.)**

Az ajánlatok összesítését az alábbi táblázat tartalmazza:

|  |  |  |  |  |
| --- | --- | --- | --- | --- |
| **Ssz.** | **Ajánlatot adó** | **Mennyiség** | **Nettó ár** | **Bruttó ár** |
| 1. | Master Beton Kft. | 25 t | 1 250 000 Ft | ***1 587 500 Ft*** |
| 2. | Út és Mélyépítő Kft. | 25 t | 1 300 000 Ft | ***1 651 000 Ft*** |
| 3. | KÉSZ Közúti Építő és Szolgáltató Kft. | 25 t | 1 287 500 Ft | ***1 635 125 Ft*** |

Kérem a Tisztelt Képviselő-testületet, hogy az előterjesztésben foglaltakat megtárgyalni a határozattervezetről döntést hozni szíveskedjen!

**HATÁROZATI JAVASLAT**

Magyarország helyi önkormányzatairól 2011. évi CLXXXIX. törvény 107. § alapján Hortobágy Község Képviselő-testülete vásárolni kíván a Master Beton Kft-től 25 tonna „Bitu Master” hideg aszfalt keveréket bruttó 1 587 500 Ft-ért, mely vételár tartalmazza az önkormányzat telephelyére történő szállítását is.

A Képviselő-testület felhatalmazza Jakab Ádám András polgármestert, hogy a terméket megrendelje és az adás-vételi szerződést aláírja.

**Határidő:** 2023. május 31..

**Felelős:** Jakab Ádám András polgármester

**Hortobágy, 2023. április 20.**

 **Jakab Ádám András**

polgármester

Az előterjesztést törvényességi szempontból ellenőrizte:

 **dr. Koroknai-Bokor Erzsébet**

kirendeltség-vezető